Kaitseväe juhataja kindralleitnant Ants Laaneots andis täna Laidoneri muuseumis üle vanemohvitseride auastmed ning kaitseväe teenetemärgid.    "Täna saavad kolonelleitnandi auastmed kätte esimesed ohvitserid, kes alustasid oma sõjalist haridusteed üheksakümnendate alguses Riigikaitseakadeemias. Majori auastme saavad esimesed Kaitseväe Ühendatud Õppeasutuste põhikursuse ja keskastme kursuse lõpetanud  ohvitserid.," ütles kindralleitnant Ants Laaneots. "Meie rahvuslik ohvitserikorpus hakkab välja kujunema. Teie olete oma teenistuse läbinud Eesti kaitseväes, alates ajateenistusest, sõjakoolist ja rühmaülema ametikohast. Tänaseks olete jõudnud väga vastutusrikastele ametikohtadele, teie õlul on meie riigikaitse ja riigi turvalisus."    Vabariigi President ülendas 14 ohvitseri auastmesse kolonelleitnant ja kaks auastmesse kaptenleitnant. Teiste seas said auastme kolonelleitnant Põhja  Kaitseringkonna ülem Rene Brus, Scoutspataljoni ülem Vahur Karus ja Kalevi jalaväepataljoni ülem Margus Koplimägi. Ennetähtaegselt ülendati kolonelleitnandiks Kaitseväe Peastaabi logistikaosakonna ülem Eero Rebo.    Majori auastmesse ülendas president kokku 22 kaitseväelast ja kaitseliitlast ning kaptenmajori auastmesse ühe mereväelase. Teiste seas said majori auastme Viru jalaväepataljoni uus ülem Janno Märk ja Kaitseväe Ühendatud Õppeasutuste lektor Raigo Paimla.    Lisaks auastmete üleandmisele  autasustas kindralleitnant Laaneots kaitseväelasi, reservväelasi ja riigiametnikke kaitseväe teenetemärgiga lahinguliste teenete eest, kaitseväe teenetemärgiga panuse eest kaitseväe arengusse ja kaitseväe eriteeneteristiga. Kaitseväe teenetemärgi lahinguliste teenete eest sai Afganistanis jalaväekompanii Estcoy-7 ülemana teeninud major Raigo Paimla. Kaitseväe teenetemärgid panuse eest kaitseväe arengusse said vanemleitnant Ingrid Mühling Kaitseväe Peastaabist, Teet Seene Kaitseväe Ühendatud Õppeasutustest ja  Peeter Tulviste Tartu Ülikoolist.    Kalev.ee